مجموعة من الكاريكاتيريست المغاربة كعاو بزاف حيث ماحصلوش على لاكارط ديال الفنان برسم سنة 2020. وعبرو الكاريكاتيريست على الغضب ديالهم على موقع التواصل الاجتماعي “فيسبوك”، ونشروا مجموعة من الرسومات باش يحتجوا حيث ماخداوش لاكارط الرسمية اللي كتعطيها وزارة الثقافة. وحط عبد الغني الدهدوه، رئيس الجمعية المغربية لرسامي الكاريكاتير، رسمة عبر فيها على استياؤوا بسبب عدم حصول الكاريكاتيريست المغاربة على البطاقة، واللي رسم فيها وزير الثقافة والشباب والرياضة حسن عبيابة لابس جلابة وواقف فوسط كَرياج ديال الحديد وحال رجليه، وكيقول للرسامين يجيو ياخدو لاكارط من تحت رجليه، لكن قلم الرصاص، واللي هو رمز لهذ الفن، قاليه “ما بغيتهاش”. الدهدوه نشر بالإضافة لهذ العمل الساخر تدوينة على “فيسبوك”، قال فيها بللي ندم بزاف لأنه دخل مكاتب الوزارة وحط فيها طلب الحصول على البطاقة، وقال بللي المسؤولين كاع مكايقدرو الفنان المغربي باش يعطيوه لاكارط، وعمرو يعاود يحط طلب آخر و”آخر مرة تشوفو وجهي هذي والتوبة”، حسب تعبيرو، من جهتو، حط رسام الكاريكاتير المشهور خالد كَدار حتى هو رسم ساخر احتجاجا على عدم منح الكاريكاتيريست المغاربة لاكارط، كيصور لوائح الدفعة الأولى والثانية فخلفية الصورة، وفمقدمتها الصبع الوسطاني مقلز. وحتى محمد الخو عبر على الغضب ديالو برسم دار فيه ملفات الكاريكاتيريست محطوطين فالطواليط، وواحد الشخص مجهول كالس فيه شد واحد من هذ الملفات باش يمسح بيه مؤخرتو. ورسام الكاريكاتير الخو قال فتدوينة على صفحتو الفيسبوكية “لا وجود لاسم كاريكاتيريست واحد ضمن لوائح الحاصلين على بطاقة الفنان”، ورفقها بهاشتاكَ “#فنان_بلابطاقة” اللي استعملوه كَاع الكاريكاتيريست. وبعدما تبين لأعضاء جمعية رسامي الكاريكاتير أن حتى واحد منهم ما حصل فعلا على لاكارط، كايفكرو إصدار بلاغ حول الموضوع، للتنديد بهذشي. 
الكاريكاتيريست المغاربة كاعيين.. حتى واحد فيهم ما خرجاتلو لاكارط ديال الفنان لسنة 2020